text: Свят :: Салвини на съд за отвличане на 131 мигранти :: Monitor.bg
  Салвини на съд за отвличане на 131 мигранти
  От: Румен Михайлов, "Монитор", Италия (564)
  Сенатът на републиката или горната камара на италианския парламент реши с мнозинство бившият вицепремиер, бивш министър на вътрешните работи и лидер на дясната партия "Лига" Матео Салвини да бъде пратен на съд за незаконно задържане на 131 мигранти край бреговете на о. Сицилия и за нарушаване на техните човешки права.
  До вота в сряда вечер се стигна след като Съдът в Катания, който е упълномощеният орган да събира доказателства за евентуални престъпления на министри, обвини в края на миналата есен Салвини в злоупотреба с власт и отнемането на личната свобода на въпросните пришълци. Както "Монитор" вече писа, това бяха приютени на борда на кораба на италианската брегова охрана "Грегорети" бедстващи в Средиземно море имигранти, на които в 00:35часа на 27 юли 2019 г. тогавашният министър на вътрешните работи Матео Салвини забранява да слязат на италианския бряг. Плавателният съд е задържан на рейд пред военно-морската база "Аугуста" до сицилианския град Сиракуза и поставените в нечовешки условия негови "пасажери" остават на борда до 31 юли, когато слизат в близко пристанище. После Трибуналът в Катания направи собствено разследване на случая и стигна до заключението, че Салвини трябва да бъде съден, тъй като решението му мигрантите да останат на борда на "Грегорети" било изключително лично. Тоест то не било подкрепено от правителството и не защищавало обществен интерес, а било сторено с цел пропаганда на анти-имиграционната политика на партията "Лига" на Салвини.
  Запознати с конкретната правна материя юристи смятат, че бившият вицепремиер наистина може да отнесе до 15 години решетки за погазване на човешки права. Самият Салвини обяви в изявление, че с гордост ще се изправи пред съда, защото на практика бил защищавал принципи и идеали, заради които е бил избран от сънародниците си. В същото време някои авторитетни медии обявиха, че твърде вероятно е делото в Катания да бъде архивирано поради несъстоятелност на обвинението, още повече, че подобна позиция вече бил изразил наблюдаващият прокурор Кармело Дзукаро.